ג'סיקה ג'ונס (סדרת טלוויזיה)

עלילה

לאחר שתקופתה כגיבורת-על הסתיימה בטרגדיה, ג'סיקה ג'ונס משקמת את חייה ואת הקריירה שלה כבלשית פרטית צינית, קשוחה וחמת מזג בהלז קיטשן, ניו יורק.
באחד הימים, זוג הורים מודאגים פנו לג'סיקה במטרה לשכור את שרותיה על מנת שתעזור להם לאתר את בתם, הופ שלוטמן, שנעלמה באופן מסתורי. ג'סיקה קיבלה על עצמה את התיק, שנראה בשעתו סטנדרטי לחלוטין, והחלה בחקירה. במהלך אותה החקירה, ג'סיקה גילתה שהנערה הופ נפלה לידיו של הנבל קילגרייב. אותו קילגרייב הוא אומן היפנוזה שנוהג לשעבד את קרבנותיו, וגורם להם לציית באופן עיוור לכל פקודותיו. בין אותם הקרבנות הייתה בעבר ג'סיקה עצמה. תקופה ארוכה של שעבוד ואונס בידי הנבל הפכו אותה למצולקת נפשית. לאחר התלבטות פנימית עזה, ג'סיקה החליטה לעזור להופ ולחלץ אותה, אך הניסיון לממש את זה גרם לה ליפול למלכודת שהציב לה קילגרייב: על מנת למשוך את תשומת לבה של ג'סיקה, קילגרייב פקד על הופ שבמקרה והיא תחולץ עליה לרצוח את זוג הוריה. אכן הנערה מילאה את פקודתו של הנבל ונכנסה לכלא.
לאחר התקרית הקשה, ג'סיקה הבינה שהדרך היחידה להציל את הופ ממאסר עולם היא להוכיח שהנערה רצחה את הוריה תחת היפנוזה. לשם מטרה זו ג'סיקה גייסה את חברתה טריש ווקר. טריש היא אשת בידור בעלת תוכנית רדיו מצליחה ואחותה המאמצת של ג'סיקה. ג'סיקה אומצה על ידי אמה של טריש לאחר שנפגעה בתאונת דרכים עם משאית, תאונה בה כל בני משפת ג'ונס נספו ואילו ג'סיקה זכתה לכוח על אנושי בהשפעת חומר מסתורי שנשפך עליה מהמשאית. אישה נוספת שג'סיקה גייסה היא ג'ארין הוגארת', עורכת דין ערמומית שהסכימה לעזור לג'סיקה בתמורה לעזרתה של זו במציאת חומר מפליל כנגד ונדי הוגארת', בת זוגה של ג'ארין על פי חוק הנמצאת עמה בהליך גירושין.
במקביל למעקב אחר קילגרייב, ג'סיקה עקבה אחרי אישה בוגדנית שניהלה מערכת יחסים עם אדם בשם לוקאס קייג'. המקרה הסתבך לאחר שג'סיקה החלה להתעניין בו מבחינה רומנטית ואילו חקירתה הובילה לתקיפתו על ידי בריונים. ג'סיקה ניסתה להציל את לוק אך גילתה שהוא אינו זקוק לעזרתה משום שגם הוא בעל כוחות על הכוללים כוח על אנושי ועור בלתי חדיר. בין השניים התפתח רומן סוער וקצר. רומן זה הסתיים לאחר שהתגלה שג'סיקה רצחה בפקודתו של קילגרייב את אשתו של לוק. אותו הרצח הוביל להשתחררותה של ג'סיקה מהשפעתו המנטלית של קילגרייב.
באחת מתוכניות הרדיו שלה, טריש העליבה את קילגרייב ועל כן הנבל שלח שוטר בשם וויל סימפסון לרצוח אותה. טריש ניצלה על ידי ג'סיקה ואילו זו עקבה אחרי וויל למקום הימצאו של קילגרייב. הנבל אומנם הספיק להימלט, אך במקום המסתור שלו התגלו המוני תמונות של ג'סיקה מחיי היומיום, דבר שרמז כי ישנו אדם שעקב אחריה כל הזמן. לאחר חקירה מאומצת, התגלה שמי שעקב אחרי ג'סיקה היה שכנה הנרקומן מלקולם והיא הבינה שדרכו היא יכולה למצוא את הנבל עצמו. אומנם את מלקולם ג'סיקה הצליחה להציל, אך קילגרייב נמלט ממנה שוב. לבסוף קילגרייב הצליח להבהיר לג'סיקה שהוא רק מעוניין שהיא תחזור להיות איתו כמו שהיה בעבר. ג'סיקה התחזתה כמי שמשתפת פעולה רק כדי להתקרב אליו ולכלוא אותו.
הדבר שג'סיקה קיוותה להשיג הוא עדות מוקלטת ליכולותיו של קילגרייב ועל כן היא כלאה אותו בחדר, שבו היא יכלה לחשמל אותו ובכך לשתקו, וקיוותה להוציא ממנו הודאה. כדי לממש את השלב הבא בניסיון לגרום לקילגרייב להודות בפשעיו, ג'סיקה מצאה את הוריו של קילגרייב שסיפרו על עברו: שמו האמיתי של קילגרייב היה קווין. הוא היה חולה סופני והוריו, זוג מומחים נוירולוגים, ניסו לרפא אותו בעזרת טכניקות ניסיוניות ואכזריות. הילד אכן ניצל ממוות אך היו לכך תופעות לוואי. הילד החל להפריש וירוס שגרם לנשא שלו לציית לכל פקודה של קווין למשך 12 שעות בהם הווירוס שורד בגופו של הנשא. בעזרת כוחותיו הילד שעבד את הוריו, גרם להם לפגוע בעצמם ולכן הם נמלטו. לאחר שג'סיקה מצאה אותם היא ביקשה מהוריו של קילגרייב להיכנס לתא שלו ולגרום לו להפעיל את כוחותיו נגדם במטרה לצלם את זה. כדי שאיש לא ייפגע ג'סיקה רצתה לחשמל את החדר ולשתק את הנוכחים בו, אך ברגע שהדבר היה נחוץ התגלה שמישהו חיבל במנגנון ההפעלה של החשמל, דבר שהביא לבריחתו של קילגרייב, רצח אמו ושעבוד אביו, אך גם גרם לג'סיקה להבין שהיא לא נשלטת על ידי הנבל. בנוסף, בשלב מסוים הופ התאבדה - דבר שפירושו הוא שאין לג'סיקה שום סיבה להשאיר בחיים את קילגרייב.
לשמחתה של ג'סיקה, ועל מנת לממש את הנקמה על מות אשתו, הצטרף לעזרתה לוק קייג', אך הסתבר שזו הייתה עוד מלכודת של קילגרייב ששעבד את לוק על מנת להרוג את ג'סיקה. במהלך הקרב בין השניים נפצע לוק קשה אך ניצל בזכות התערבותה של אחות בשם קלייר טמפל (המשחקת תפקיד חשוב בסדרה דרדוויל). לאחר מכן, ג'סיקה הגיעה למקום המסתור של קילגרייב ושם מצאה את אביו גוסס. הוא סיפר שקילגרייב השתמש בו על מנת לחזק את כוחותיו ובשלב זה הנבל מנסה לברוח מניו יורק דרך הים. בעקבות כך ג'סיקה הגיעה לנמל, שיטתה בקילגרייב לחשוב שהיא נפלה תחת כוחות ההיפנוזה המשופרים שלו, והרגה אותו דרך שבירת צווארו.
לאחר האירוע, איום של מאסר ריחף מעל ראשה של ג'סיקה, אך הוגארת' הצילה אותה מכך כאות תודה על הצלת חייה לפני כן. הסתבר שמי שחיבל במנגנון ההפעלה של החשמל הייתה הוגארת' שקיוותה שקילגרייב יעזור לה עם עניין הגירושין אך במקום זה הוא גרם לונדי לנסות לרצוח אותה על ידי אלף חתכים. למקום הגיעה המזכירה של הוגארת', פאם, שהיא גם המאהבת שלה וזו תקפה את ונדי עם כד, דבר שגרם לה ליפול על השולחן ולשבור את המפרקת. כשג'סיקה הגיעה למקום, ונדי הייתה מתה, והיא למדה שהוגארת' היא זו שעזרה לקילגרייב לברוח מהכלא.
שתי דמויות נוספות שג'סיקה התמודדה עמן בעונה זו היו ציידת גיבורי על שרצתה לנקום בכל אדם משודרג-יכולת, לאחר שהאשימה אנשים אלו באירועי הנוקמים בניו יורק והשוטר וויל סימפסון שהרצון לנקום בקילגרייב על שעולל העביר אותו על דעתו. מסתבר שהשוטר היה חייל לשעבר, שעבר ניסויים להקניית כוחות על בעזרת כדורים מיוחדים, אך פרש מהתוכנית משום שהדבר הפך אותו למעורער נפשית. לאחר שנכשל בניסיונותיו לפגוע בקילגרייב, מתוך זעם וייאוש, חזר וויל ליטול את הכדורים. בשלב מסוים הוא אף תקף את טריש, עמה ניהל רומן לאחר שניסה להרוג אותה, וגם את ג'סיקה כי חשד שהן רוצות לקחת לו את הנקמה. הסתבר בסוף העונה שהחברה שיצרה את הכדורים שוויל נטל, קשורה לחומר שפגע בג'סיקה בעת התאונה שהקנתה לה את כוחות העל.
העונה השנייה מתמקדת בחקירתה המחודשת של ג'סיקה בעברה המעורפל בה נחשף כי עבר הוריה שונה ממה שזכרה. היא נחשפת לארגון "IGH" אשר ד"ר קוזלוב היה חלק פעיל ממנו. מלקולם הופך לעוזרה האישי של ג'סיקה וטריש מנסה למצוא יעוד חדש.

פיתוח

בדצמבר 2010, פורסם כי מליסה רוזנברג מפתחת סדרת טלוויזיה בשם "ידועה כג'סיקה ג'ונס" (AKA Jessica Jones), אשר הייתה עתידה לעלות לשידור ברשת ABC בין עונת השידורים שבין 2011 ל-2012. ג'ף לואב, ג'ו קסאדה, אלן פיין והווארד קליין צורפו כמפיקים בפועל, וכותב הקומיקס המקורי בריאן מייקל בנדיס כיועץ. בסן דייגו קומיק-קון 2011, לואב אמר שהסדרה תהיה על "גיבורה שנכשלה המחדשת את חייה כחוקרת פרטית", ושדמויותיהם של קרול דנברס/גברת מארוול ולוק קייג' יופיעו בסדרה. בנובמבר 2011, רוזנברג אמרה כי היא מקווה שהסדרה תעלה לשידור בעונת השידורים שבין 2012 ל-2013. באותו החודש, רוזנברג אישרה כי הסדרה תתקיים ביקום הקולנועי של מארוול, וכי בתסריט ישולבו אזכורים לטוני סטארק ותעשיות סטארק, וציינה כי קרול דנברס עתידה להופיע כדמות ראשית.
במאי 2012, נשיא מחלקת הבידור של רשת ABC פול לי הכריז כי הרשת לא תעלה לשידור את הסדרה. באותה השנה, רוזנברג ציינה כי רשתות שידור אחרות מעוניינות לקנות את הסדרה, ואתר דדליין דיווח כי מארוול מפתחות ארבע מיני-סדרות לייב אקשן, וכי רשתות "WGN America", נטפליקס ואמזון מביעות עניין בהן. בנובמבר 2013, הוכרז רשמית כי אולפני מארוול מפתחים סדרות טלוויזיה המבוססות על דמויותיהם של דרדוויל, ג'סיקה ג'ונס, לוק קייג' ואיירון פיסט, אשר יובילו למיני-סדרה על קבוצת הדפנדרס ועתידות לעלות לשידור ברשת נטפליקס. רוזנברג הושכרה לכתוב ולהפיק את הסדרה מחדש, וליז פרידמן צורפה כמפיקה. בדצמבר 2014, שם הסדרה נחשף כ"ידועה כג'סיקה ג'ונס של מארוול", אך קוצר ביוני 2015 ל"ג'סיקה ג'ונס".